Elfogadta a parlamenti többség a költségvetést megalapozó törvényt, amellyel elvonták az MTA támogatásának jelentős részét. A pénz átkerül a Palkovics László vezette Innovációs és Technológiai minisztériumhoz.

A pontos összegről – ami az MTA összköltségvetésének csaknem fele, 25 milliárd forint – majd a költségvetési törvénynél szavaznak.

Az MTA folyamatosan tiltakozott a forráselvonás ellen, mert félti az Akadémia és a kutatások függetlenségét. Palkovics szerint nincs szó államosításról, a források összevonásával a versenyképességet és a hatékonyságot akarják növelni. Az MTA alternatív javaslatot is letett Palkovics asztalára, amit a miniszter lesöpört. A tárgyalást a költségvetési törvény elfogadása után folytatják. Egy nemigen hangoztatott elem lehet az átszervezés valódi tétje.

Az MSZP a szavazás után közölte, Áder János köztársasági elnöknek az Alkotmánybírósághoz kell fordulnia, mert a törvény sérti az Alaptörvényt, amely kimondja, hogy "Magyarország biztosítja a tudományos kutatás és művészeti alkotás szabadságát..", illetve hogy "Magyarország védi a Magyar Tudományos Akadémia és a Magyar

Művészeti Akadémia tudományos és művészeti szabadságát." Ha az államfő nem lép, az MSZP kezdeményezni fogja, hogy az ellenzéki képviselők együtt

kérjenek utólagos normakontrollt.